คลังจ่อชงครม.อนุมัติกู้2ล้านล้าน
คลังจ่อชงครม.อนุมัติเงินกู้ 2 ล้านล้านบาทลงทุนโครงสร้างพื้นฐาน เชื่อเริ่มกู้ภายในปี 2556
23 ก.ย. 2555

คลังจ่อชงครม.อนุมัติเงินกู้ 2 ล้านล้านบาทลงทุนโครงสร้างพื้นฐาน เชื่อเริ่มกู้ภายในปี 2556




นายสมชัย สัจจพงษ์ ผอ.สำนักงานเศรษฐกิจการคลัง (สศค.) เปิดเผยว่า สศค.อยู่ระหว่างร่างพระราชบัญญัติ (พ.ร.บ.) ให้อำนาจกระทรวงการคลังกู้เงินเพื่อการลงทุนโครงสร้างพื้นฐาน พ.ศ.....วงเงิน 2 ล้านล้านบาท ระยะเวลาการกู้ 7 ปี เพื่อลงทุนในโครงสร้างพื้นฐานตามแผนยุทธศาสตร์ฟื้นฟูและสร้างอนาคตประเทศ (กนอ.) 
ทั้งนี้ปัจจุบันอยู่ระหว่างผลการหารือร่วมกันระหว่างสำนักงานบริหารหนี้สาธารณะ (สบน.) และกระทรวงคมนาคม เพื่อสรุปโครงการที่จะนำมาบรรจุในร่าง พ.ร.บ.ดังกล่าว ก่อนจะนำเสนอต่อนายกิตติรัตน์ ณ ระนอง รองนายกรัฐมนตรี และรมว.คลัง เพื่อเสนอในที่ประชุมคณะรัฐมนตรี (ครม.) ต่อไป
นายสมชัยกล่าวว่า การลงทุนโครงสร้างพื้นฐานเดิมจะมีทั้งในส่วนของ สบน.ที่บรรจุในแผนก่อหนี้ไว้แล้ว และยังมีในส่วนของกระทรวงคมนาคม จึงต้องรอข้อสรุปว่า โครงการที่จำเป็นมีอะไรบ้าง เพราะบางอย่างมีใน สบน. แต่คมนาคมไม่มี หรือคมนาคมมี แต่ สบน.ยังไม่มี เช่น การสร้างถนน ระบบราง ขนส่งทางน้ำ ขนส่งทางอากาศ สาธารณูปการ พลังงานและสื่อสาร โดยคาดว่าจะเริ่มกู้เงินเพื่อลงทุนได้ตั้งแต่ปี 2556